**БЫЛАТЫАН БААРА**

*Е.В. Слепцова -Куорсуннаах*

Былатыан баара -

былыргы дьыл

үрүлүйэр сүүрүгүттэн

үйэ кымньыытын үтэн

улуу идэ генийин айааһаан

ап-чарай тылынан

аар-сары арбаабыт.

Былатыан баара -

улугурбут сахтарга

ойуун ууһун күлүттэн

кыһа күөрдүн күөдьүтэн

мас эмэгэт сэлэлэрин

тимир хотоҕойдоон

көҥүгэ көтүппүт.

Былатыан баара -

күүстээх үйэ

өйүн сүллүгэһинэн

умса көрбүт уһун сордоох

уон түрбүү түктүйэтин

тоҕута сынньан

тускулаах олоҕу

туһаайан биэрбит.

Былатыан баара -

балыыр былаахытыгар

баайыллан да сытар

кытыастар кыымынан

кыргыспыт кырдьыга

модун холорук

солуур күүһүнэн

сир-халлаан сиксигин

силэйэ көппүт.

Слепцова Е.В.-Куорсуннаах Орто дойду саҥа ырыата.-Дьокуускай: Бичик,2014.-С.32-33;